b"\n_START_ARTICLE_\nEspecialista Intern-Resident\n_START_PARAGRAPH_\nLes Especialitats Intern-Resident s\xc3\xb3n les especialitats que un llicenciat en medicina (MIR), farm\xc3\xa0cia (FIR), biologia (BIR), Qu\xc3\xadmica (QIR), Psicologia (PIR), F\xc3\xadsica (RFIR) i diplomat en infermeria (EIR) d'Espanya pot fer mitjan\xc3\xa7ant un examen-oposici\xc3\xb3 per a fer una posterior carrera professional al m\xc3\xb3n hospitalari despr\xc3\xa9s de fer un per\xc3\xadode de formaci\xc3\xb3 a l'hospital.\n_START_SECTION_\nLa resid\xc3\xa8ncia\n_START_PARAGRAPH_\nLa resid\xc3\xa8ncia \xc3\xa9s el per\xc3\xadode de formaci\xc3\xb3 pel que tots els aspirants a especialistes han de passar per tal d'obtenir un t\xc3\xadtol d'especialista. Els Metges Residents resten per un per\xc3\xadode d'entre 4 i 5 anys vinculats a un centre sanitari acreditat per a la formaci\xc3\xb3 especialitzada._NEWLINE_Abans d'iniciar la formaci\xc3\xb3, tot llicenciat ha de realitzar un examen, convocat cada any pel Ministeri de Sanitat i Consum per aix\xc3\xad, en un format d'oposici\xc3\xb3 semblant a la Selectivitat, escollir la pla\xc3\xa7a desitjada. El nombre de places i la proporci\xc3\xb3 entre les diferents especialitats \xc3\xa9s proposat per cadascun dels centres acreditats i finalment establert pel Ministeri en la convocat\xc3\xb2ria oficial de l'oposici\xc3\xb3.\n_START_SECTION_\nL'examen\n_START_PARAGRAPH_\nLa prova consta de 225 preguntes tipus test (anteriorment 250) amb 5 opcions, de les quals nom\xc3\xa9s una \xc3\xa9s correcta. Es disposa, a m\xc3\xa9s, de 10 pregunes de reserva per als casos en qu\xc3\xa8 alguna de les principals quedi impugnada o invalidada. El temps per completar l'examen \xc3\xa9s de 5 hores._NEWLINE_Les darreres convocat\xc3\xb2ries han marcat que el dia i hora habituals per a fer l'examen \xc3\xa9s un dissabte a les 4 de la tarda (una hora abans a les Illes Can\xc3\xa0ries). Mitja hora abans de l'inici, els funcionaris criden als candidats i els entreguen el quadern d'examen (que sol tenir unes 35 p\xc3\xa0gines) i els fulls de resposta (avui dia encara consisteixen en 3 fulls autocopiatius). Els quaderns s'imprimeixen en la impremta del Ministeri i s\xc3\xb3n transportats a les diferents ciutats on es fa l'examen escortats per personal de seguretat. De fet, el primer que veu l'examen complet \xc3\xa9s el candidat, ja que els catedr\xc3\xa0tics que formulen les preguntes i donen les respostes nom\xc3\xa9s veuen les de la seva especialitat._NEWLINE_Quan comen\xc3\xa7a l'exercici es reuneix a la seu del Ministeri una comissi\xc3\xb3 qualificadora formada per diferents metges especialistes i el n\xc3\xbamero u de l'\xc3\xbaltima convocat\xc3\xb2ria d'Intern-Resident. Aquesta comissi\xc3\xb3 realitza l'examen alhora que tots els candidats, o sigui que \xc3\xa9s pr\xc3\xa0cticament impossible que es filtrin les respostes._NEWLINE_Un cop conclosa la prova comen\xc3\xa7a el proc\xc3\xa9s d'impugnacions, durant el qual els candidats tenen dret a rebatre les respostes emeses per la comissi\xc3\xb3 qualificadora si poden basar-se en bibliografia. En cas que hi hagi m\xc3\xa9s d'una resposta possible la pregunta s'anul\xc2\xb7lar\xc3\xa0 i comptar\xc3\xa0 la primera de reserva. Aquest proc\xc3\xa9s es pot arribar a repetir, l\xc3\xb2gicament, fins a 10 vegades tot i que pot ser que hi hagi m\xc3\xa9s preguntes impugnables que no s'anul\xc2\xb7lin per falta de reserves._NEWLINE_Quan es publica la plantilla de respostes final s'informa als candidats del dia i hora que s'han de presentar a la seu central del Ministeri per escollir la pla\xc3\xa7a de resident."